Budapest Főváros XIV. Kerület Zugló Önkormányzata
Polgármestere
Nyilvános ülésen tárgyalandó!

Szám: 123-864/2025.
Napirend száma      .
A Képviselő-testület

2025. november 27. ülésére

Tisztelt Képviselő-testület!

Tárgy: Javaslat a Budapest Főváros XIV. kerület Zuglói Polgármesteri Hivatalban a 2026. évi nyári és téli igazgatási szünet elrendelésére, valamint

az áthelyezett munkanapok tekintetében az általános munkarendtől eltérő napi munkaidő megállapítására 2026. évben
I. Előzmények

A helyi önkormányzat képviselő-testülete szerveként meghatározott polgármesteri hivatalban foglalkoztatottak közszolgálati tevékenységet végeznek. A közfeladatok minél magasabb szinten történő ellátásának igénye áll a közigazgatási szervezet működtetésének fókuszában, amely az egyéni teljesítmények útján valósulhat meg. A hivatali apparátus munkája összehangolásának az eszközrendszerébe sorolhatóak azok a munkajogi szabályok, amiknek a segítségével biztosítható a munkatársakat megillető pihenéshez való jog, ugyanakkor az alkalmazásuk hozzájárul a zavartalan és hatékony funkció eléréséhez. 
1. Az igazgatási szünet intézménye lehetővé teszi a munkatársakat megillető szabadság kiadásának átlátható és mindkét fél, a munkáltató és a foglalkoztatott részéről való ütemezését, a szabadságolási tervek optimális összehangolását, a ki nem adott szabadságok felhalmozódásának az elkerülését, ezzel együttesen a hivatal működtetését pozitív módon befolyásolja.
A közszolgálati tisztviselőkről szóló 2011. évi CXCIX. törvény (a továbbiakban: Kttv.) 232. § (3) bekezdése, valamint az igazgatási szünetről szóló 2023. évi XXVI. törvény 7. §-a szerint a Képviselő-testület a Kormány ajánlásának a figyelembevételével a rendes szabadság kiadására igazgatási szünetet rendelhet el. Az igazgatási szünet elrendeléséről szóló határozatot a tárgyév márciusának 1. napjáig a helyben szokásos módon közzé kell tenni. Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét.

Az igazgatási szünetről szóló 2023. évi XXVI. törvény 1. § (1) bekezdése szerinti kormányrendelet a 2026. évi igazgatási szünetre vonatkozóan, mint végrehajtási rendelet, ezidáig nem került kibocsátásra.

A közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III. 7.) Korm. rendelet (a továbbiakban: Korm. rendelet) 13. § (1) bekezdésének a) pontja szerint az igazgatási szünet időtartama nyáron öt egybefüggő naptári hét, amely augusztus 20-át közvetlenül követő vasárnapig tart. 
A Korm. rendelet 13. § (1) bekezdésének b) pontja szerint az igazgatási szünet időszaka télen két egybefüggő naptári hét, amely január 1-jét közvetlenül követő vasárnapig tart.
Budapest Főváros XIV. Kerület Zugló Önkormányzata Képviselő-testülete által megalkotott, a köztisztviselők és ügykezelők jogviszonyának egyes kérdéseiről szóló 23/2018. (IX. 21.) önkormányzati rendelet (a továbbiakban: Ör.) 3. § (3) bekezdése alapján az alapszabadság kétötödét az igazgatási szünet időszakára kell tervezni, továbbá az igazgatási szünet időszaka alatti időtartamra kell kiadni. Az igazgatási szünet időszaka alatti időtartamra az esedékessége évében ki nem adott szabadság teljes egésze kiadható.

2. A Polgármesteri Hivatal működési rendjét alapvetően meghatározzák a felsőbb szintű jogszabályok által elrendelt munkaszüneti napok miatti munkarend változások. A 2025. évi munkaszüneti napok körüli munkarendről szóló 11/2024. (IV. 8.) NGM rendelet következtében tárgyévben december 13. szombat munkanap, amely a december 24. pihenőnap ledolgozását jelenti.

A 2026. évi munkaszüneti napok körüli munkarendről szóló 10/2025. (IV. 30.) NGM rendelet 2.§ a)-c) pontjai a naptár szerinti munkarendtől eltérően úgy rendelkeznek, miszerint 2026. év január 10. szombat munkanap – január 2. péntek pihenőnap;

augusztus 8. szombat munkanap – augusztus 21. péntek pihenőnap;

december 12. szombat munkanap – december 24. csütörtök pihenőnap.

A Kttv. 232. § (1) bekezdése alapján a képviselő-testület a heti munkaidő figyelembe vételével a napi munkaidő beosztását az általános munkarendtől eltérően is megállapíthatja. Az Ör. 8. §-a kimondja, hogy a közszolgálati tisztviselő részre munkaidő-kedvezmény adható.
II. Vélemények

Az előző évek jól működő gyakorlatára és a polgármesteri hivatal általános közszolgálati működésére tekintettel indokolt a nyári és a téli igazgatási szünetet a Korm. rendelet által biztosított lehetőségnél rövidebb időtartamban meghatározni. A nyári igazgatási szünet erre figyelemmel 2026. július 20. napja (hétfő) és 2026. augusztus 2. napja (vasárnap), a téli igazgatási szünet 2026. december 23. napja (szerda) és 2027. január 3. napja (vasárnap) közötti elrendelését indítványozom.
A nyári igazgatási szünet 10, a téli 5 munkanapot (december 23., 28., 29., 30. és 31.), illetve ezekre kiadandó szabadságot jelentene, tényleges mértékben két hét, valamint 12 összefüggő naptári nap pihenést tenne lehetővé a foglalkoztatottak számára.

A javaslat szerint 2026. december 23. napjától 2027. január 3. napjáig tartó időszakban, miután december 24. napja áthelyezett munkanapként kerül számításra, a 2026. évben elrendelhető igazgatási szünetek időtartamán belüli munkanapokra kiadásra tervezett rendes szabadság 15 munkanap mértéke megfelel a Kttv. 232. § (3) bekezdésében foglalt rendelkezésnek.
A munkáltató az igazgatási szünet időszakára figyelemmel határozza meg a szabadságolási terv alapján kiadásra kerülő szabadságot [Korm. rendelet 13. § (3) bekezdés], és az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetében a folyamatos feladatellátást (Korm. rendelet 14. §).
Az igazgatási szünet elrendelése a takarékossági, gazdaságossági szempontokat is figyelembe veszi. Az évek során kialakult gyakorlat mentén megállapítható, hogy a foglalkoztatottak többsége a nyári, valamint a Karácsony és újév körüli időszakban tervezi igénybe venni szabadsága nagyobbik részét, emiatt nem csak a Hivatal munkatársai, hanem az ügyfelek szempontjából is célszerű élni az igazgatási szünet javaslatnak megfelelő időszakban elrendelésével.

Fentiekre tekintettel javaslatot teszek a Tisztelt Képviselő-testület számára, hogy a Budapest Főváros XIV. kerület Zuglói Polgármesteri Hivatalban (a továbbiakban: Zuglói Polgármesteri Hivatal) 2026. július 20. és augusztus 2. napja közötti időtartamban nyári, 2026. december 23. és 2027. január 3. napja közötti időtartamban téli igazgatási szünetet határozzon meg.

A Polgármesteri Hivatal ebben a két időszakban zárva tart, a munkatársak szabadságot vesznek ki, ettől indokolt kérelemre a munkáltatói jogkör gyakorlójának döntése alapján lehet eltérni.
A 2026. évben esedékes munkarend változások tekintetében a Zuglói Polgármesteri Hivatalban kialakított és a foglalkoztatással összefüggő munkaszervezési folyamatokat szem előtt tartva, a munkanapként meghatározott napi munkaidő ledolgozását az általánostól eltérően, más munkarend szerint javasolom.

A Kttv. 232. § (1) bekezdése, valamint az Ör. 8. § alapján, a Zuglói Polgármesteri Hivatalban az áthelyezett munkanapok tekintetében az általános munkarendtől eltérő napi munkaidő megállapítását indítványozom az alábbiak szerint:

 - 2026. év január 10. szombati munkanapot azt követő két pénteken, január 16. és január 23. napokon, 13.30 órától 16.00 óráig kell ledolgozni. A két napon az általánostól eltérő napi munkaidő lép hatályba: a munkaidő 8.00 órától 16.00 óráig tart.
- 2026. év augusztus 8. szombati munkanapot augusztus 7. és augusztus 14. pénteki napokon 13.30 órától 16.00 óráig kell ledolgozni. A két napon az általánostól eltérő napi munkaidő lép hatályba: a munkaidő 8.00 órától 16.00 óráig tart.

A 2026. december 12. szombati áthelyezett munkanap tekintetében munkáltatói jogkörben történő munkaszervezés útján a jegyző intézkedik.

Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.
Fentiek alapján kérem a Tisztelt Képviselő-testületet, hogy tárgyalja meg az előterjesztést és fogadja el a határozati javaslatokat.

III. Döntési javaslatok 
Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1-3. mellékleteit képező, határozati javaslatokat.

A határozati javaslatok elfogadásához a Magyarország helyi önkormányzatairól szóló 2011. évi CLXXXIX. törvény 42. § 2. pontja és 50. §-a alapján minősített többség szükséges.

Budapest, 2025. november 12.









Rózsa András








             polgármester
Mellékletek:

1. melléklet: Határozati javaslat 
2. melléklet: Határozati javaslat
3. melléklet: Határozati javaslat
Az előterjesztést készítette: 

dr. Nagy Éva Eszter Polgármesteri Hivatal

Humánpolitikai Osztály
humánpolitikai referens
1. melléklet a 123- 864/2025. előterjesztéshez

Határozati javaslat
Budapest Főváros XIV. Kerület Zugló Önkormányzata Képviselő-testülete

..../2025. (… …) önkormányzati határozata

a Zuglói Polgármesteri Hivatalban a 2026. évi nyári igazgatási szünet elrendeléséről 

Budapest Főváros XIV. Kerület Zugló Önkormányzata Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdése alapján a Budapest Főváros XIV. Kerület Zuglói Polgármesteri Hivatalban 2026. július 20. és 2026. augusztus 2. napja között igazgatási szünetet rendel el.
Határidő: 2026. február 28.
Felelős: Rózsa András polgármester (a Humánpolitikai Osztály vezetője útján)

2. melléklet a 123- 864 /2025. előterjesztéshez

Határozati javaslat
Budapest Főváros XIV. Kerület Zugló Önkormányzata Képviselő-testülete

..../2025. (… …) önkormányzati határozata

a Zuglói Polgármesteri Hivatalban a 2026. évi téli igazgatási szünet elrendeléséről 

Budapest Főváros XIV. Kerület Zugló Önkormányzata Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdése alapján a Budapest Főváros XIV. Kerület Zuglói Polgármesteri Hivatalban 2026. december 23. és 2027. január 3. napja között igazgatási szünetet rendel el.
Határidő: 2026. február 28.
Felelős: Rózsa András polgármester (a Humánpolitikai Osztály vezetője útján)

3. melléklet a 123- 864 /2025. előterjesztéshez

Határozati javaslat
Budapest Főváros XIV. Kerület Zugló Önkormányzata Képviselő-testülete

..../2025. (… …) önkormányzati határozata

a Zuglói Polgármesteri Hivatalban a 2026. január 10. és augusztus 8. napokon jogszabály következtében elrendelt munkanapok ledolgozásáról
Budapest Főváros XIV. Kerület Zugló Önkormányzata Képviselő-testülete a közszolgálati tisztviselőkről szóló 2011. évi CXCIX. törvény 232. § (1) bekezdése, valamint a 23/2018. (IX. 21.) önkormányzati rendelet 8. §-ában foglaltak alapján úgy dönt, hogy

a Budapest Főváros XIV. Kerület Zuglói Polgármesteri Hivatalban foglalkoztatottaknak 2026. évben a január 10. és az augusztus 8. szombati munkanapok munkaidejét az általános munkarendtől eltérően, január 16. és 23. napokon, valamint augusztus 7. és augusztus 14. napokon kell ledolgozni, melynek következtében ezeken a pénteki napokon a munkaidő 8.00 órától 16.00 óráig tart.
Határidő: 2025. november 30.
Felelős: Rózsa András polgármester (a Humánpolitikai Osztály vezetője útján)

